ขุนคลังอังกฤษหั่นคาดการณ์ GDP ปี 60-61 จากผลกระทบ Brexit
ขุนคลังอังกฤษหั่นคาดการณ์ GDP ปี 60-61 จากผลกระทบ Brexit
24 พ.ย. 2559

นายฟิลิป แฮมมอนด์ รัฐมนตรีคลังอังกฤษได้ปรับลดคาดการณ์การขยายตัวของเศรษฐกิจในปี 2560 และ 2561 โดยคาดว่าเศรษฐกิจของประเทศจะได้รับผลกระทบจากการที่อังกฤษลงมติถอนตัวออกจากการเป็นสมาชิกสหภาพยุโรป (Brexit)
นายแฮมมอนด์ได้แถลงนโยบายเศรษฐกิจต่อรัฐสภา หรือที่เรียกว่า Autumn Statement เมื่อวานนี้ ซึ่งนับเป็นครั้งแรกที่รัฐมนตรีคลังได้แถลงนโยบายเศรษฐกิจและการคลัง นับตั้งแต่ที่อังกฤษลงมติถอนตัวออกจาก EU เมื่อเดือนมิ.ย.ที่ผ่านมา
ทั้งนี้ นายแฮมมอนด์คาดว่า ผลิตภัณฑ์มวลรวมภายในประเทศ (GDP) ของอังกฤษจะขยายตัวเพียง 1.4% ในปี 2560 ซึ่งลดลงจากที่คาดการณ์ไว้ก่อนหน้านี้ที่ระดับ 2.2% และได้ปรับลดคาดการณ์ GDP ปี 2561 ลงสู่ระดับ 1.7% จากก่อนหน้านี้ที่ 2.1%
การคาดการณ์ดังกล่าวได้อ้างอิงข้อมูลจากสำนักงานประมาณอังกฤษที่ได้ปรับลดการคาดการณ์สำหรับปี 2561 ลงจาก ระดับ 2.1% เป็น 1.7% เช่นเดียวกัน อย่างไรก็ดี สำนักงานงบประมาณได้คงคาดการณ์อัตราการขยายตัวในปี 2562 และ 2563 เอาไว้ที่ 2.1%
นอกจากนี้ นายแฮมมอนด์ยังได้ปรับเพิ่มคาดการณ์อัตราส่วนหนี้สินต่อ GDP ของประเทศ โดยคาดว่าจะอยู่ที่ 90.2% ในปี 2560-2561 ขณะที่สำนักงบประมาณได้คาดการณ์ไว้ก่อนหน้านี้ว่า อัตราส่วนหนี้สินต่อ GDP จะลดลงมาอยู่ที่ 81.3% ในปี 2560-2561
อย่างไรก็ตาม นายแฮมมอนด์ให้คำมั่นว่า กระทรวงการคลังจะพยายามปรับงบประมาณการใช้จ่ายให้กลับสู่ภาวะสมดุลให้เร็วที่สุดในปีหน้า